《南至日过盐壩官亭》
宋代·李新

堕衣黄枫香，着鬓青霜湿。
江山如故人，到眼类长揖。
客行先飞蓬，不肯拟马立。
时节当书云，相将何太急。
我本刍牧儿，家有旧蓑笠。
勤心朱墨间，销减耕耨力。
欲归倒虚囊，追赴村社集。
传言东邻翁，但空西向席。
梨栗随所有，大白更增一。
勿复问市朝，与翁醉终日。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。